Foldereid

Foldereid er en bygd, et kirkested og et sogn i Nærøysund kommune i Trøndelag. Tettbebyggelsen er konsentrert rundt kirkestedet på nordsida av Indre Foldafjord, og ligger 31 km øst for Kolvereid, og 50 km øst for Rørvik.

Beliggenhet og kommunikasjon 

Foldafjorden strekker seg fra Abelvær i vest til Kongsmoen i øst, og deler Nærøysund kommune i to. Foldabrua, åpnet i 1969, ligger på Foldereid, og forbinder sør- og nordsida av Indre Foldafjord. Den viktigste ferdselsåra i Nærøysund kommune, Fv 770 starter på Foldereid og går til Austafjord på Ytter-Vikna, helt vest i kommunen.Fra Foldereid (Nordlandskorsen) går det fylkesveier til Terråk, Brønnøysund, Namsos og Grong. Strekninga fra Namsos via Foldereid til Brønnøysund er en del av Kystriksveien (Fv 17).

Foldereid sogn ligger rundt Indre Foldafjord helt nordøst i Nærøysund kommune. I nord grenser Foldereid sogn til Bindal i Nordland fylke. Ellers grenser sognet til Høylandet i sørøst og til Gravvik og Kolvereid i vest og sørvest. 

Fra Foldereid er det bussforbindelse til Kolvereid og Rørvik i vest, Brønnøysund i nord, og Grong (jernbanestasjon) og Namsos i øst.

Samfunnsliv 

På Foldereid finnes bl.a. dagligvarehandel, post i butikk, byggevareforretning, bilverksted og bensinstasjon.

De viktigste arbeidsplassene på Foldereid er knyttet til handel og service.

På Foldereid ligger Foldereid Gjestehus - Vårtun. Gjestehuset tilbyr overnatting i form av hotellrom og familieleiligheter, og har restaurant. Like ved Foldereid Gjestehus ligger Longårds vingård.

Ved sjøen på Foldereid ligger også Kobi-butikken som er en café og landhandel. Her selges det i tillegg til café-driften  både lokalmat, gaveartikler og andre varer.

Foldereid oppvekstsenter ligger i sentrum av Foldereid. Oppvekstsentret består av en tredelt barneskole, SFO og  en barnehage. Skolen og barnehagen er samlokalisert i samme bygg.  Foldereid skole har eget musikkorps, Foldereid skolekorps.

På Foldereid ligger Foldereid kirke som ble oppført i 1863. 

Foldereid har eget forsamlingshus, Foldereid samfunnshus. I tilknytning til samfunnshuset ligger svømmeanlegget på Foldereid.

Foldereid Idrettslag ble stiftet i 1937 og består av bl.a. skigruppa, fotballgruppa, trim-, svømme- og friidrettsgruppa. Laget har klubbhuset ved Kjerkhaugen Idrettsanlegg på Foldereid. Foldereid IL - fotball spiller sine kamper på Kjerkhaugen stadion.

Historie 

Foldereid har fått navn etter gården på et eid mellom Indre Foldafjord og Kollbotnet. 

Foldereid er nevnt som kirkested ved Trondhjems Reformats 1589, og den nåværende Foldereid kirke ble oppført i 1863.

Med formannskapslovene av 1837 ble Foldereid en del av Kolvereid formannskapsdistrikt. 

Foldereid  ble utskilt fra Kolvereid som et eget herred (landkommune) den 1. oktober 1886, og hadde på det tidspunktet 948 innbyggere. 

Den 1. januar 1964 ble kommunen delt, slik at Kongsmoen i øst med 221 innbyggere ble en del av Høylandet kommune, mens resten av Foldereid med 817 innbyggere ble en del av Nærøy kommune. Den delen av gamle Foldereid kommune (grunnkretsene Indre og Ytre Foldereid, Skaftnes og Krekling, 318,91 km²) som ble lagt til Nærøy, hadde 438 innbyggere den 1. januar 2017.



Se også 
Liste over ordførere i Foldereid (1886–1963)

Referanser

Litteratur

Eksterne lenker 
 Foldereid på nett 

Bygder og grender i Trøndelag
Tidligere kommuner i Nord-Trøndelag
Bosetninger i Nærøysund
Høylandets geografi
Norske kommuner etablert i 1886
Kommuner opphørt i 1964